CELEX: C2006/224/45
Language: et
Date: 2006-09-16 00:00:00
Title: Kohtuasi C-307/06: 14. juulil 2006 esitatud hagi — Euroopa Ühenduste Komisjon versus Saksamaa Liitvabariik

16.9.2006   
            
            
               ET
            
            
               Euroopa Liidu Teataja
            
            
               C 224/24
            
         14. juulil 2006 esitatud hagi — Euroopa Ühenduste Komisjon versus Saksamaa Liitvabariik
   (Kohtuasi C-307/06)
   (2006/C 224/45)
   Kohtumenetluse keel: saksa
   Pooled
   
      Hageja: Euroopa Ühenduste Komisjon (esindajad: V. Kreuschitz ja I. Kaufmann-Bühler)
   
      Kostja: Saksamaa Liitvabariik
   Hageja nõuded
   
               —
            
            
               Tuvastada, et kuna Saksamaa Liitvabariik maksab siseriikliku õigusnormi — Bundeserziehungsgeldgesetz'i (liidu lastekasvatustoetuse seadus) alusel teises liikmesriigis elavatele töötajatele lastekasvatustoetust üksnes siis, kui nad töötavad enam kui osalise tööajaga, kusjuures nimetatud tingimus peab olema täidetud üksnes piirialatöötajatel, siis on Saksamaa Liitvabariik rikkunud EÜ artiklit 39 ning määruse (EMÜ) nr 1612/68 (1)artikli 7 lõiget 2;
            
         
               —
            
            
               mõista kohtukulud välja Saksamaa Liitvabariigilt.
            
         Väited ja peamised argumendid
   Määruse (EMÜ) nr 1612/68 artikli 7 lõike 2 kohaselt on töötajal, kes on liikmesriigi kodanik, teise liikmesriigi territooriumil samad sotsiaalsed ja maksusoodustused kui selle riigi kodanikest töötajatel.
   Lastekasvatustoetus on Saksamaal Bundeserziehungsgeldgesetz'i § 1 lõike 7 kohaselt tagatud teises liikmesriigis elavatele töötajatele ainult siis, kui nad töötavad enam kui osalise tööajaga. See tingimus peab olema täidetud üksnes piirialatöötajatel, Saksamaal elavaid töötajaid kõnealune säte ei puuduta — nimetatud isikutel on õigus lastekasvatustoetusele sõltumata töötundide arvust nädalas või töötasu suurusest. Saksa seadusandja lähtub seega sellest, et Saksamaal elavate isikute osaline tööaeg ei ole takistuseks nende lugemisel töötajateks.
   Kõnealune nõue on EÜ artikliga 39 ning nõukogu määruse (EMÜ) nr 1612/68 artikli 7 lõikega 2 vastuolus.
   Isegi kui osalise tööajaga töötaja ei kuulu määruse (EMÜ) nr 1612/68 artikli 7 lõike 2 kohaldamisalasse, kui selle osas on täitmata — Saksamaad puudutavas osas — I lisa punktis C (nüüd punkt D) sätestatud tingimused, ei saa sellest järeldada, et määrus (EMÜ) nr 1612/68 ei ole kohaldatav. Euroopa Kohus on oma praktikas rõhutanud, et hüvitiste väljajätmine määruse (EMÜ) nr 1408/71 kohaldamisalast ei vabasta liikmesriike kohustusest tagada, et mitte ükski ühenduse õigusnorm, eelkõige määrus (EMÜ) nr 1612/68, ei takistaks elukoha tingimuse kehtestamist. Euroopa Kohus on isegi sõnaselgelt leidnud, lastekasvatustoetus kujutab endast sotsiaalset soodustus määruse (EMÜ) nr 1612/68 artikli 7 lõike 2 tähenduses.
   Osalise tööajaga isik on EÜ artikli 39 tähenduses töötaja. Euroopa Kohtu väljakujunenud kohtupraktika kohaselt on EÜ artiklis 39 ning määruses (EMÜ) nr 1612/68 sätestatud töötaja mõistel eriline tähendus ühenduse õiguses ning seetõttu ei tohi seda mõistet kitsalt tõlgendada. Töösuhte objektiivne tähendus seisneb selles, et üks isik teeb teisele isikule viimase juhiste järgi määratud aja vältel tööd, saades selle eest vastusooritusena tasu. Euroopa Kohus järeldas sellest, et osalise tööajaga töötamine kuulub töötajate liikumisvabadust reguleerivate eeskirjade kohaldamisalasse.
   Siseriiklik eeskiri, mis ei ole objektiivselt põhjendatud ega proportsionaalne taotletava eesmärgiga, kujutab endast kaudset diskrimineerimist, kui see võib oma olemuselt mõjutada pigem võõrtöötajaid kui kodumaisteid töötajaid ning kui tekib lõpuks oht iseäranis viimaseid võõrtöölistele eelistada. Komisjon leiab, et nõue, mille kohaselt sõltub Saksa lastekasvatustoetuse maksmine osalise tööajaga töötavatele võõrtöölistele viimaste elamisest Saksamaal, on objektiivselt põhjendamatu ja ebaproportsionaalne ning rikub seega EÜ artiklit 39 ning määruse (EMÜ) nr 1612/68 artikli 7 lõiget 2.
   
      (1)  EÜT L 257, lk 2.